Informácia
o 67. zasadnutí Výboru pre bývanie a pozemkový manažment (pôvodne Výbor pre ľudské sídla) EHK OSN 

67. zasadnutie Výboru pre bývanie a pozemkový manažment (pôvodne Výbor pre ľudské sídla) Európskej hospodárskej komisie OSN  (ďalej len Výbor) sa uskutočnilo v dňoch 18. – 20. septembra 2006 v Ženeve.
Súčasťou zasadnutia bolo stretnutie ministrov zodpovedných za bývanie, priestorové plánovanie a pozemkovú správu. Na stretnutí viedol slovenskú delgáciu minister výstavby a regionálneho rozvoja SR Marian Janušek. Rokovanie bolo rozdelené do dvoch panelových diskusií, ktoré sa za aktívnej účasti ministra Januška venovali jednak širším otázkam hospodárskej a sociálnej integrácie s podporou stratégií územného a regionálneho rozvoja, jednak špecifickým otázkam obnovy panelových domov, ktoré vo veľkej časti regiónu EHK predstavujú vážny problém. Na záver stretnutia prijali delegáti ministerskú deklaráciu o sociálnych a ekonomických výzvach v  urbánnych oblastiach regiónu EHK OSN postihnutých ťažkosťami. (Príloha) Deklarácia potvrdila ciele a úlohy formulované v Stratégii EHK OSN pre trvalo udržateľnú kvalitu života v 21. storočí. V deklarácii sa ministri prihlásili k snahe prispievať k sociálnej kohézii, podporovať rozvoj cenovo dostupného bývania vo svojich krajinách, ako aj vytvárať priaznivé podmienky pre efektívnu správu bytového fondu, ako aj  podporovať skvalitňovanie pozemkovej správy a priestorového plánovania. Dohodli sa na usporiadaní nasledovného  stretnutia na najvyššej úrovni o päť rokov.
Na pokračujúcom pravidelnom zasadnutí Výbor prediskutoval implementáciu plánu práce pre uskutočnenie reformy EHK OSN,  osobitne tých ustanovení, ktoré sa týkajú priamo Výboru. V súvislosti s reformným procesom bol zmenený pôvodný názov Výbor pre ľudské sídla na súčasný názov Výbor pre bývanie a pozemkový manažment, aby jasnejšie a transparentnejšie reflektoval priority Výboru v regióne EHK OSN. Nadväzne na tieto zmeny Výbor  posúdil a prijal nový referenčný rámec pre svoje pôsobenie. 
	Následne Výbor prediskutoval výstupy z diskusie, ktorá sa konala na stretnutí na vysokej úrovni a dopad ustanovení deklarácie ministrov na svoj program práce. Výbor prispeje v priebehu budúcich piatich rokov k napĺňaniu deklarácie ministrov, zdôrazňujúc prioritné oblasti uvedené v deklarácii. Medzi ne patria otázky bytovej politiky, nástroje na zvýšenie cenovej dostupnosti bývania, skvalitnenie správy bytového fondu, funkčné a komunikatívne systémy priestorového plánovania a účinné integrované koncepcie v oblasti bývania a  pozemkového manažmentu.
	Ďalej sa Výbor venoval zhodnoteniu implementácie programu práce pre roky 2004 – 2005 a schválil program práce na roky 2007 – 2008. Hlavnými oblasťami činnosti Výboru zostávajú:
-	Profily krajín v sektore bývania
-	Zlepšenie sociálnej kohézie a ukazovateľov mestského životného prostredia
-	Správa katastra a trh s pozemkami
-	Modernizácia bývania a správa bytového fondu

	Na záver Výbor  zvolil svoje predsedníctvo na nasledujúce obdobie. Za členov predsedníctva Výbor schválil predstaviteľov Albánska (predseda), Azerbajdžanu, Gruzínska, Holandska, Nemecka, Slovenskej republiky, Slovinska, Španielska a Švajčiarska.

Záver
Slovenská republika sa aktívne podieľa na činnosti Výboru, čo potvrdzuje aj skutočnosť, že  v rokoch 2002 – 2004 slovenský delegát zastával funkciu predsedu a v súčasnosti je Slovensko zastúpené v pracovnom predsedníctve vo funkcii podpredsedu. 
V máji 2006 sa uskutočnila v Bratislave 10. konferencia EHK OSN o urbánnom a regionálnom výskume. Slovenskí experti sa zúčastňujú v ad hoc pracovných skupinách odborných aktivít,  prípravy štúdií a metodických publikácií, v ostatnom čase sa podieľali na vypracovaní zásad sociálneho bývania, zásad financovania bývania, ako aj zásad systémov priestorového plánovania na lokálnej úrovni. Skúsenosti z činnosti Výboru sa priebežne využívajú v odbornej a koncepčnej činnosti Ministerstva výstavby a regionálneho rozvoja SR.
	Výbor pre bývanie a pozemkový manažment EHK OSN predstavuje jediné fórum s pôsobnosťou v rámci celého regiónu EHK pre výmenu skúseností v oblasti bývania, urbánneho rozvoja, pozemkovej politiky a stratégií pre trvalo udržateľný rozvoj sídiel. Slovensko sa presunulo z pozície krajiny, ktorá prijímala pomoc, do pozície krajiny, ktorá pomoc poskytuje – vystupuje ako poradca pre iné krajiny v transformácii. Máme záujem v týchto aktivitách pokračovať. Odporúčame tento postoj prezentovať na najbližšom zasadnutí Výboru.